Julius Hermonen

Julius Hermonen (s. 20. tammikuuta 1997 Oulu) on suomalainen jääkiekkoilija, joka pelaa SM-liigajoukkue Oulun Kärpissä. Hän on pelipaikaltaan vasen laitahyökkääjä.
Ura.
Hermonen on Oulun Kärppien kasvatti. Hän voitti kauden 2012–2013 päätteeksi C-nuorten Suomen-mestaruuden. Kauden 2014–2015 päätteeksi Hermonen voitti B-nuorten Suomen-mestaruuden.
Kaudella 2016–2017 Hermonen debytoi Kärppien SM-liigajoukkueessa, jossa hän pelasi 14 runkosarjaottelua ilman tehopisteitä. Hermonen teki liigadebyyttinsä 19. marraskuuta 2016 KooKoota vastaan. Hänelle avautui paikka Kärppien kokoonpanosta John Albertin ja Toni Kähkösen poissaolojen myötä. Hermonen merkittiin joukkueen kolmosketjun vasempaan laitaan Antti Kalaputaan ja Tuomas Vartiaisen viereen. Hän sai ottelussa jääaikaa 6.51 minuuttia.
Huhtikuussa 2017 Hermonen teki Kärppien kanssa kolmivuotisen SM-liigasopimuksen. Elokuussa seura lainasi hänet toistaiseksi voimassa olevalla sopimuksella Mestis-joukkue Rovaniemen Kiekkoon kaudeksi 2017–2018, kun Hermonen siirtyi samalla suorittamaan varusmiespalvelustaan Rovaniemelle. Hänen kautensa jäi loukkaantumisenkin vuoksi rikkonaiseksi ja Hermonen teki RoKissa 20 runkosarjaottelussa tehot 3+7=10 ja kahdessa Suomen Cupin ottelussa tehot 1+1=2. Hän pelasi kauden aikana Kärpissä yhden runkosarjaottelun.
Elokuussa 2018 Kärpät lainasi Hermosen alustavasti koko kauden 2018–2019 kattavalla sopimuksella RoKiin. Hänet äänestettiin Mestiksen joulukuun 2018 kuukauden kentälliseen. Kärpät kutsui Hermosen vahvuuteensa Mestarien liigan alkulohkon viimeiseen otteluun 17. lokakuuta 2018 vierasotteluun tšekkiläistä Mountfieldia vastaan, kun jo lohkovoittonsa varmistanut Kärpät antoi hyökkääjistä lepoaikaa Ville Leskiselle ja Nicklas Lasulle. Hermonen teki ottelussa pääsarjauransa avausmaalin. Joulukuussa 2018 hän teki Kärppien kanssa vuoden mittaisen jatkosopimuksen. Hermonen pelasi RoKissa kaikkiaan 37 runkosarjaottelua ja johti joukkueen sisäistä piste- ja maalipörssiä tehoilla 17+12=29. Hän oli runkosarjan päätteeksi lopulta RoKin paras maalintekijä. Hermonen pelasi siellä myös kaksi Suomen Cupin ottelua tehden kaksi maalia. Siirtorajan kynnyksellä, helmikuussa 2019 hänen lainasopimuksensa kerrottiin päättyneen ja Hermosen vahvistettiin palaavan Kärppien vahvuuteen. Hän pelasi neljä SM-liigaottelua ilman tehopisteitä, mutta pääosin Hermonen vahvisti seuran A-nuoria pudotuspeleissä, jotka päättyivät Suomen-mestaruuteen.
Kausi 2019–2020 oli Hermoselle varsinainen tulokaskausi SM-liigassa ja hän teki 31 runkosarjaottelussa tehot 3+9=12. Hermonen teki liigauransa avausmaalin 15. marraskuuta 2019 vieraissa Pelicansia vastaan ottelun viimeisellä sekunnilla. Mestarien liigassa hän pelasi neljä ottelua ilman tehopisteitä. Hermonen pelasi kauden aikana myös kolme Mestis-ottelua lainalla Kokkolan Hermeksessä loka-marraskuun 2019 vaihteessa. Marraskuussa 2019 hän teki Kärppien kanssa kaksivuotisen jatkosopimuksen kevääseen 2022 saakka. Kaudella 2020–2021 Hermonen jäi yhä lähinnä rotaatiorooliin. Joulukuussa 2021 hän teki Kärppien kanssa kaksivuotisen jatkosopimuksen.
Vielä viidennellä täysimittaisella SM-liigakaudellaan 2023–2024 Hermonen pelasi pääasiassa rotaatioroolissa. Hän teki liigauransa ensimmäisen pudotuspelimaalin kuudennessa puolivälieräottelussa 30. maaliskuuta 2024 vieraissa Jukureita vastaan, kun ensimmäistä jatkoerää oli pelattu 55 sekuntia. Hermosen 4–3-osuma ratkaisi Kärpille välieräpaikan. Hän voitti kauden päätteeksi SM-pronssia. Toukokuussa 2024 Hermonen solmi vuoden mittaisen jatkosopimuksen Kärppien kanssa. Kaudella 2024–2025 hän teki SM-liigan yhden kauden piste-ennätyksensä tehtyään 58 runkosarjaottelussa tehot 11+7=18. Hermonen edusti Kärppiä kauden aikana myös Spengler Cupissa. 
Syyskuun lopulla 2025 Hermonen siirtyi 3. marraskuuta asti ulottuvalla sopimuksella Ilvekseen, jossa hän teki 14 SM-liigaottelussa kaksi tehopistettä. Lyhyen sopimuksensa päätyttyä Hermonen palasi loppukauden 2025–2026 kattavalla sopimuksella takaisin Kärppiin.
Pelityyli.
Kärppien entisen urheilutoimenjohtaja Harri Ahon mukaan Hermonen on hyvä kahden suunnan hyökkääjä. Hän on itse maininnut esikuvakseen hänen kanssaan viidellä kaudella Kärpissä joukkuetoverina pelanneen Mika Pyörälän.